b'\n_START_ARTICLE_\nSamuel Hahnemann\n_START_SECTION_\n\xc5\xbdivljenje\n_START_PARAGRAPH_\nSamuel Hahnemann se je rodil v sa\xc5\xa1kem mestu Meissen. \xc5\xbde v mladosti je kazal nadarjenost za jezike in je pri dvajsetih letih obvladal \xc5\xbee angle\xc5\xa1\xc4\x8dino, italijan\xc5\xa1\xc4\x8dino, gr\xc5\xa1\xc4\x8dino in latin\xc5\xa1\xc4\x8dino. Delal je kot prevajalec in u\xc4\x8ditelj tujih jezikov. Kasneje se je nau\xc4\x8dil \xc5\xa1e arab\xc5\xa1\xc4\x8dino, hebrej\xc5\xa1\xc4\x8dino in sir\xc5\xa1\xc4\x8dino._NEWLINE_Hahnemann je \xc5\xa1tudiral medicino v Leipzigu in na Dunaju. Naziv doktorja medicine je na Univerzi v Erlangnu pridobil 10. avgusta 1779 ter za\xc4\x8del leta 1781 slu\xc5\xbebovati kot zdravnik. Kmalu zatem se je poro\xc4\x8dil z Johanno Henriette Kuchler in v zakonu se je rodilo 11 otrok._NEWLINE_Kot zdravnik se je vse bolj zavedal, da tedanja medicina in zdravila povzro\xc4\x8dajo ve\xc4\x8d \xc5\xa1kode kot koristi. Nato je zdravni\xc5\xa1ki poklic opustil in deloval le kot pisatelj in prevajalec. Med prevajanjem medicinske knjige Williama Cullena je naletel na trditev, da so pripravki iz kininovca u\xc4\x8dinkoviti proti malariji zaradi njihovega adstringentnega delovanja. Za\xc4\x8del je raziskovati, zakaj druge adstringentne snovi ne delujejo kot antimalariki. U\xc4\x8dinke lubja kininovca je prou\xc4\x8deval kar na sebi in ugotovil, da je zau\xc5\xbeitje pripravka povzro\xc4\x8dilo simptome, podobne kot pri malariji in pri\xc5\xa1el do zaklju\xc4\x8dka, da izkazuje lubje kininovca pri zdravih ljudeh tak\xc5\xa1ne u\xc4\x8dinke. S tem je pri\xc5\xa1el do poglavitnega na\xc4\x8dela homeopatije: snovi, ki pri zdravih ljudeh povzro\xc4\x8dijo niz dolo\xc4\x8denih simptomov, lahko zdravijo bolezni, ki jih spremlja podoben niz simptomov. To na\xc4\x8delo je znano predvsem kot reklo podobno zdravi podobno in na njem se je razvil nov pristop zdravljenja, ki ga je Hahnemann sam poimenoval homeopatija._NEWLINE_Hahnemann je sistemati\xc4\x8dno preu\xc4\x8deval delovanje snovi na zdrav organizem in iskal glede na povzro\xc4\x8dene simptome bolezni, ki jih bi lahko ta snov ozdravila. Ugotovil je tudi, da ve\xc4\x8dje koli\xc4\x8dine tak\xc5\xa1nih farmakolo\xc5\xa1ko aktivnih snovi delujejo na organizem toksi\xc4\x8dno in re\xc5\xa1il nastali problem z red\xc4\x8denjem snovi. Ugotovil je, da so te razred\xc4\x8dene raztopine, ki jih je mo\xc4\x8dno stresal in me\xc5\xa1al (sukusija) ter premi\xc5\xa1ljeno red\xc4\x8dil (potenciranje), \xc5\xa1e zmerom aktivne pri povzro\xc4\x8danju simptomov._NEWLINE_Znova se je za\xc4\x8del ukvarjati z medicino in pri tem uporabljal homeopatske pristope ter pri tem pridobil tudi druge zdravnike. Prvi \xc4\x8dlanek o homeopatiji je leta 1796 objavil v nem\xc5\xa1kem medicinskem \xc4\x8dasopisu, leta 1810 pa je izdal knjigo Organon racionalnega zdravljenja (v izvirniku Organon der rationellen Heilkunde) in s tem prvi\xc4\x8d celovito in sistemati\xc4\x8dno predstavil homeopatsko zdravljenje._NEWLINE_Hahnemann je nadaljeval z zdravljenjem, raziskovanjem novih zdravil, pisanjem in prevajanjem vse do svoje smrti. Umrl je v Parizu leta 1843, star 88 let. Pokopan je na pari\xc5\xa1kem pokopali\xc5\xa1\xc4\x8du P\xc3\xa8re Lachaise.'